b'\n_START_ARTICLE_\nR\xc3\xb8rbua\n_START_PARAGRAPH_\nR\xc3\xb8rbua, ogs\xc3\xa5 kjent som "badehuset", er en bygning som ligger i Bj\xc3\xb8rnevatn i S\xc3\xb8r-Varanger kommune_NEWLINE_R\xc3\xb8rbua ble opprinnelig bygd som et badehus for arbeiderne i AS Sydvaranger som drev med gruvedrift i umiddelbar n\xc3\xa6rhet._NEWLINE_Det ble b\xc3\xa5de benyttet av vanlige gruvearbeidere og stoll-/stull-arbeiderne som var unge gutter som borret sm\xc3\xa5 kanaler i berggrunnen p\xc3\xa5 jakt etter malm. Stull-arbeiderne ble ofte utsatt for silikose noe som uten behandling kunne f\xc3\xb8re til en lav levealder._NEWLINE_Navnet R\xc3\xb8rbua fikk bygget i 1950-\xc3\xa5rene da det ble benyttet til oppbevaring av r\xc3\xb8r og annet til bruk i gruvedriften. R\xc3\xb8rbua var i bruk til 1980-tallet.\n_START_SECTION_\n1944 - tunellen\n_START_PARAGRAPH_\nUnder andre verdenskrig og den tyske tvangsevakueringen og nedbrenningen av Finnmark og Nord-Troms i 1944 motsatte en stor del av befolkningen seg dette og flyktet fra evakueringsmaktene. Rundt 3500 personer valgte \xc3\xa5 s\xc3\xb8ke tilflukt i en av tunnelene p\xc3\xa5 AS Sydvaranger sitt gruveomr\xc3\xa5de i Bj\xc3\xb8rnevatn. Tunnelen ble senere kjent som 1944- tunnelen._NEWLINE_Levevilk\xc3\xa5rene i tunnelen var ikke s\xc3\xa5 gode, det var b\xc3\xa5de trangt og fuktig \xc3\xa5 oppholde seg der, i tillegg var de hygieniske forholdene ikke gode. Det var allikevel et yrende liv i tunnelen ettersom folk hadde med seg hunder, katter, geiter, kyr og hester inn i tunnelen\n_START_SECTION_\nFrigj\xc3\xb8ringen av Finnmark\n_START_PARAGRAPH_\nDen 25. oktober 1944 kom styrker fra Den r\xc3\xb8de arm\xc3\xa9 til Bj\xc3\xb8rnevatn og frigjorde befolkningen som hadde s\xc3\xb8kt tilflukt i tunnelen. _NEWLINE_Dette resulterte i at S\xc3\xb8r-Varanger var den f\xc3\xb8rste frie delen av Norge under andre verdenskrig\n_START_SECTION_\nR\xc3\xb8rbua\n_START_PARAGRAPH_\nR\xc3\xb8rbua ligger i umiddelbar n\xc3\xa6rhet av 1944-tunnelen og det var her befolkningen som hadde s\xc3\xb8kt tilflukt i tunnelen samlet seg etter frigj\xc3\xb8ringen. Et norsk flagg ble heist p\xc3\xa5 bygget den 25. oktober 1944, som det f\xc3\xb8rste norske flagget i det frie Norge. _NEWLINE_Den 26. samme \xc3\xa5r oktober ble det f\xc3\xb8rste frie herredsm\xc3\xb8tet holdt og S\xc3\xb8r-Varanger fikk sin ordf\xc3\xb8rer som den f\xc3\xb8rste i det frie Norge.\n_START_SECTION_\nGrunnlovsjubileet 2014\n_START_PARAGRAPH_\nI anledning Grunnlovsjubileet i Norge 2014 ble R\xc3\xb8rbua valgt ut som Finnmark sitt forslag til markering av jubileet. Ettersom Finnmark ikke fikk sendt noen representanter til Eidsvollsforsamlinga har man valgt \xc3\xa5 se utviklingen av demokratiet i Norge i et videre perspektiv. P\xc3\xa5 bakgrunn av byggets nasjonale betydning ble det restaurert i forbindelse med jubileet, og R\xc3\xb8rbua og 1944-tunnelen ble fredet.'